*Το Βήμα*, 24.4.1954

Ταξίδι εις την Μαύρην Ήπειρον

Οι Έλληνες της Κένυα και αι συνθήκαι μεταναστεύσεως

Τα εκπαιδευτικά ζητήματα της παροικίας μας

Του απεσταλμένου μας κ. Χρ. Δ. Λαμπράκη – 6 Τελευταίον

Είναι συνηθισμένον φαινόμενον ο απόδημος πληθυσμός μιας χώρας να χάνη, ύστερα από την δευτέραν γενεάν, όχι μόνον το γλωσσικόν αίσθημα αλλά και την εθνικήν του συνείδησιν αφομοιούμενος βαθμηδόν με το ισχυρότερον εθνικόν στοιχείον της νέας του πατρίδος.

Δι’ αυτό και η «ανακάλυψις» μιας θαλεράς και δημιουργικής παροικίας εις την Βρεττανικήν Ανατολικήν Αφρικήν γεμίζει τον Έλληνα επισκέπτη ενθουσιασμόν και περιέργεια διά το πώς κατώρθωσε να επιζήση και να μεταδοθή από γενεάν εις γενεάν η αγάπη της Ελλάδος, απορία δε διά το γεγονός ότι αγνοούμε σχεδόν τα πάντα διά τον Ελληνισμόν της Κένυας και της Ταγκανίκας. Μας ήτο βεβαίως γνωστή η ύπαρξις πολλών πλουσίων και δραστηρίων ομογενών, όχι όμως το γεγονός ότι συγκροτούν ένα τέτοιον αμιγή ελληνικό κοινωνικόν οργανισμόν. Η άγνοια εξηγείται ίσως – αν και δεν δικαιολογείται – από το γεγονός ότι το ενδιαφέρον μας είχε απορροφηθή μέχρι στιγμής εξ ολοκλήρου, από την Aιθιοπίαν, η οποία άλλωστε αποδεικνύεται τώρα χώρα φίλη μεν, αλλά ακατάλληλη προς ομαδικόν αποικισμόν! Ποίαι είναι αι συνθήκαι διά την μετανάστευσιν Ελλήνων εις την Ανατολικήν Αφρικήν;

Η Βρεττανική Διοίκησις δέχεται κατ’ αρχήν Ευρωπαίους μετανάστας πρώτον διά να επέλθη ισοζύγιον μεταξύ Λευκών και Ασιατών, δεύτερον και κυριώτερον διά να ενισχυθή η αγροτική ανάπτυξις, που σήμερα δεν ημπορεί να προέλθη παρά μόνον από ιδιωτικήν πρωτοβουλίαν. Οι οικονομικοί περιορισμοί δεν είναι μεγάλοι, εξ άλλου δε τα περιθώρια επιτυχίας είναι ευρύτατα διά τους μετανάστας με πρόθεσιν να εργασθούν σαν πρωτοπόροι. Κατ’ αντίθεσιν δε με άλλας Ελληνικάς παροικίας, η της Ταγκανίκας *παρακαλεί* να σταλούν εδώ περισσότεροι Έλληνες, εφ’ όσον το πεδίον δράσεως είναι ακόμη ελεύθερο και οι Άγγλοι επισήμως αναγνωρίζουν και εκτιμούν την ευσυνειδησία και την δραστηριότητα του Έλληνος καλλιεργητού.

Τεκμήρια της δραστηριότητος αυτής είναι τα υποδειγματικά σχοινοκτήματα και τα καφεδoκτήματα που απλώνονται εις απέραντες εκτάσεις της Ταγκανίκας! Η όλη ανάπτυξις της χώρας αυτής οφείλεται άλλωστε εις αυτούς τους ίδιους τους Έλληνας καλλιεργητάς που ήλθαν προ αιώνος να αποχερσώσουν την γη, να δημιουργήσουν τα πρώτα αγροκτήματα, να χαράξουν τις σιδηροδρομικές γραμμές... Η ιστορία και η δράσις των Ελληνικών κοινοτήτων της Ταγκανίκας καθώς και η αναγνώρισις των υπηρεσιών της από την Αγγλικήν Διοίκησιν θα μας επέτρεπεν, αν είμεθα αποφασισμένοι να ενεργήσωμε διά της διπλωματικής οδού, να εξασφαλίσωμε την εισδοχήν περισσοτέρων Ελλήνων εις αυτό το τμήμα της Αφρικής. Την θέσιν όμως του προξένου πληροί, λαμπρώς άλλωστε, ο μη διπλωματικός ομογενής, και ευεργέτης της Ελληνικής κοινότητος Ναϊρόμπι κ. Μαννάς.

Κέντρο της Ελληνικής εκπαιδεύσεως είναι σήμερα η Αρούσσα, εις την οποίαν μετεφέρθησαν αι εκπαιδευτικαί αρμοδιότητες όλων των επαρχιών. Έτσι το Δημοτικό Σχολείο συγκεντρώνει σχεδόν όλα τα Ελληνόπουλα της ανατολικής Αφρικής, περί τα 120 παιδιά που φοιτούν ως εσωτερικά εις τον πρότυπον αυτόν οργανισμόν. Τα οικήματα εκτίσθησαν προ τριετίας περίπου δι’ εξόδων της Ελληνικής κοινότητος, ως μεγάλοι δε ευεργέτες αναφέρονται οι κ.κ. Γαλανός, Σκούταρης και Αρναούτογλου, ενώ άλλος ομογενής, ο κ. Ροδοσάκης, ανέλαβε την οικοδομήν της εκκλησίας. Το σχολείο είναι αναγνωρισμένον από την Ελληνικήν Κυβέρνησιν, πρόκειται δε να το επισκεφθή προσεχώς γενικός επιθεωρητής, του υπουργείου Παιδείας. Μία πρωτοβουλία η οποία δεν προήλθε δυστυχώς από μας, αλλά μόνον κατόπιν επιμόνων εκκλήσεων των ενδιαφερομένων γονέων. Έτσι οι απόφοιτοι του Δημοτικού Σχολείου της Αρούσσα ημπορούν να έρχωνται ελευθέρως εις τας Αθήνας, διά να συνεχίσουν τας σπουδάς των, σχέδιο το οποίο πραγματοποιούν τα πενήντα τοις εκατόν των μαθητών.

Το σχολείο της Αρούσσας είναι τα σημαντικώτερο κέντρο διά τους αποδήμους Έλληνας. Τα παιδιά μαθαίνουν εδώ να μιλούν και να γράφουν και να σκέπτωνται σαν πραγματικά Ελληνόπουλα. Το περιβάλλον δεν έχει ευτυχώς αγγίξει καθόλου την λεπτοτάτη, αλλ’ ισχυρή ρίζα που τους συνδέει με την Ελλάδα. Όλα έχουν ένα κοινό όνειρο: Πότε θα έλθουν εις την Πατρίδα!

Το υπουργείον της Παιδείας έχει υποχρέωσιν να επιληφθή των ζητημάτων που με τόσην επιμονήν και ελπίδα θέτουν υπ’ όψιν του οι Έλληνες της Ταγκανίκας. Και αναφέρουν μεταξύ άλλων το θέμα της συντάξεως των Κυπρίων καθηγητών οι οποίοι εγκαταλείποντας την νήσον των διά να διδάξουν εις την Αρούσσα, χάνουν το δικαίωμα της συντάξεως. Δεν θα ήτο σκόπιμον να τους την εξησφάλιζεν η Ελλάς;

Αλλά το θέμα της Ελληνικής κοινότητος της Ανατολικής Αφρικής είναι πολύ βαρυσήμαντο διά να το εξετάσωμε απλώς εν παρόδω. Προτού επανέλθωμεν όμως, ας λάβωμεν υπ’ όψιν μας πως εξαρτάται πλέον από ημάς και μόνον να συγκρατήσωμεν ή να χάσωμε το εθνικόν αυτό κεφάλαιο.

Αι σχέσεις μεταξύ Ελλάδος και των Ελλήνων της Κένυας και της Ταγκανίκας είναι σήμερα ανύπαρκτες! Το Κράτος επιδεικνύει πλήρη άγνοια των φλεγόντων ζητημάτων της Ελληνικής παροικίας και έχει συχνά απογοητεύσει τους ομογενείς. Πρέπει να έχωμε συνεχώς εις τον νουν μας ότι υπάρχει ένα κομμάτι Ελλάδος εις την Αφρικήν, που περιμένει μία κίνησι. Ένα λόγο για να νοιώση την ηθική συμπαράστασι της χώρας μας εις το δημιουργικό έργο που επιτελεί.

ΧΡΗΣΤΟΣ Δ. ΛΑΜΠΡΑΚΗΣ